《寒柳二律示南菁同舍诸友，并索和章 其二》
清代·钱福那

前番飞絮又飞花，此日荒凉捲白沙。谁向离筵吹短笛，怕从古驿听悲笳。

寒威欲逼酸风起，暖意无多夕照斜。留得柔情千缕在，春来依旧占繁华。

作者简介：原名汝鸿，字鹤侪，一字寄庐，郡增贡生。工词章，以诗赋受知督学使者，取南菁内课生住院肄业，声名藉甚。年甫四十三遂卒。著有迎月轩诗钞。同治四年生，光绪三十三年卒。